Flugfélagið mun áfram fljúga frá Osló til Bandaríkjanna og Taílands . Getty Flugfélagið Norwegian hefur ákveðið að hætta beinu flugi frá Kaupmannahöfn og Stokkhólmi til Bandaríkjanna og Taílands . Norrænir fjölmiðlar greina frá þessu í morgun . Er haft eftir Charlotte Holmbergh Jansson , upplýsingafulltrúa Norwegian , að síðustu flugferðirnar á þessum leiðum verði farnar þann 29. mars á næsta ári . Flugfélagið mun þó áfram fljúga til Bandaríkjanna og Taílands frá Gardermoen-flugvelli í Osló . Aðspurð um hvað verði um viðskiptavini sem eigi bókaðar ferðir eftir 29. mars á þessum leiðum segist Holmbergh Jansson ekki halda að það eigi við um marga . Fáir eigi bókaðar slíkar ferðir . En flugfélagið muni reyna að tryggja viðskiptavinum sínum ferðir í gegnum Osló eða London eða þá endurgreiða ferðirnar . Ástæða þess að flugfélagið hætti umræddum flugleiðum er að gera flugfélagið ábatasamara og að áhersla verði lögð á aukna tíðni ferða til annarra áfangastaða í Evrópu . „ Skandinavía er ekki nægilega stór fyrir flug milli heimsálfa frá Osló , Stokkhómi og Kaupmannahöfn , “ er haft eftir Matthew Wood , háttsettum stjórnanda hjá Norwegian .